Qashqadaryoda 400 nafarga yaqin o‘qituvchi boshqa tumandagi maktablarga borib dars berayotgani ma’lum bo‘ldi

Qashqadaryo viloyatida 400 nafarga yaqin o‘qituvchi o‘zi istiqomat qiluvchi tumandan boshqa tumanga o‘tib, o‘sha hududdagi maktablarda faoliyat boshlagan. Bu haqda viloyat xalq ta’limi boshqarmasi boshlig‘i To‘lqin Karimov ishtirokidagi matbuot anjumanida ma’lum qilindi, deya xabar berdi “Daryo” muxbiri.

 To‘lqin Karimov.
Ma’lum bo‘lishicha, 29-yanvar kuni Qarshi shahridagi Jurnalistlar uyida viloyat xalq ta’limi boshqarmasi mas’ullari ishtirokida jurnalist va blogerlar uchun matbuot anjumani tashkil etilgan.
Unda so‘z olgan boshqarma boshlig‘i To‘lqin Karimov “Daryo” muxbirining “Davlat rahbarining 2020-yil 29-dekabrdagi Parlamentga murojaatnomasida tumandan tumanga o‘tib ishlovchi o‘qituvchilarga 50 foiz, o‘zi istiqomat qiluvchi viloyatdan boshqa viloyatga o‘tib, o‘sha hududdagi maktablarda ishlash istagida bo‘lganlarga esa 100 foizlik ustama berilishi ta’kidlangach, viloyat o‘qituvchilarining bu boradagi qiziqishlari qanday?”, deya bergan savoliga javoban viloyatdagi vaziyatni ma’lum qildi.

“Viloyatimizda faoliyat yurituvchi 400 nafarga yaqin o‘qituvchi tumandan tumanga o‘tib, o‘sha joydagi maktablarda dars o‘tishni boshlagan bo‘lsa, 14 nafar o‘qituvchi esa, boshqa viloyatdan, xususan, Surxondaryo, Buxoro, Samarqand viloyatlaridan bizning viloyatga kelib, maktablarimizda ish boshlagan”, — dedi To‘lqin Karimov.

To‘lqin Karimovning ma’lumot berishicha, Qashqadaryoga Rossiyadan ham malakali o‘qituvchilari kelishi kutilmoqda.
“Prezidentimiz tashabbusi bilan ilgari surilgan mazkur ishdan so‘ng, Rossiyadan ham malakali o‘qituvchilarni viloyatlarga jalb qilish boshlangan. Aynan bizning viloyatga 8 nafar o‘qituvchi kelishi kutilmoqda”, — dedi boshqarma boshlig‘i.
Matbuot anjumanida qo‘shimcha ma’lumot berilishicha, viloyatda faoliyat yurituvchi 58 ming nafarga yaqin o‘qituvchining 13 ming nafari nomutaxassis kadrlar hisoblanadi.
 Boshqa viloyatga borib ishlaydigan o‘qituvchiga 100 foiz ustama haq to‘lanadi — Shavkat Mirziyoyev